“Għada se nerġgħu niċċelebraw il-Jum Dinji tal-Ħaddiema, li huwa magħruf ukoll bħala Jum il-Ħaddiem. Din is-sena, huwa mument partikularment adattat biex nagħtu ħarsa lura iżda wkoll biex inħarsu lejn il-ġejjieni. Tul dawn l-aħħar 12-il xahar, b'segwitu tal-proposti mill-Kummissjoni Ewropea, l-UE għamlet ħafna progress biex ittejjeb id-drittijiet tal-ħaddiema. Daħħalna regoli ġodda dwar kundizzjonijiet tax-xogħol trasparenti u prevedibbli u b'hekk saħħaħna l-ħarsien tal-ħaddiema l-iktar vulnerabbli fid-dinja l-ġdida tax-xogħol, speċjalment dawk li jaħdmu b'kuntratti tax-xogħol mhux tas-soltu. Ħadna miżuri biex niżguraw li l-ħaddiema kollha jkunu koperti biżżejjed mill-iskemi tas-sigurtà soċjali u biex dawn jitħarsu mill-inċertezza ekonomika, ikun xi jkun l-istatus tal-impjieg tagħhom. Ir-regoli l-ġodda tal-UE dwar il-bilanċ bejn ix-xogħol u l-ħajja privata se jgħinu lill-ġenituri u lil dawk li jieħdu ħsieb lil xi ħadd fil-familja u li jaħdmu biex jikkombinaw il-ħajja tagħhom tal-familja u l-karrieri professjonali tagħhom, abbażi ta' opportunitajiet indaqs għall-irġiel u għan-nisa. L-Awtorità Ewropea tax-Xogħol il-ġdida se tappoġġa l-mobilità ġusta tal-forza tax-xogħol fl-UE, kemm għall-ħaddiema transfruntiera u kemm għall-kumpaniji. L-UE żiedet il-ħarsien fuq il-post tax-xogħol minn firxa ta' sustanzi kimiċi li jikkawżaw il-kanċer. Barra minn hekk, bis-saħħa tal-Att Ewropew dwar l-Aċċessibbiltà, iktar minn 80 miljun persuna b'diżabilità se jkollhom aċċess iktar faċli għal prodotti u servizzi ewlenin bħat-telefons, il-kompjuters, il-kotba elettroniċi u l-kummerċ elettroniku.* Dawn l-inizjattivi kollha jiffurmaw parti mix-xogħol li qed nagħmlu bħalissa biex insarrfu f'realtà l-Pilastru Ewropew tad-Drittijiet Soċjali. Il-Pilastru huwa l-gwida tagħna għalissa u għall-ġejjieni: se jibqa' jservi ta' gwida biex dawk li jieħdu d-deċiżjonijiet ifasslu regoli aħjar u iktar ġusti, sabiex l-Ewropa tkun tista' tindirizza l-isfidi soċjali tas-seklu 21. Il-Pilastru Ewropew tad-Drittijiet Soċjali jfakkarna b'mod kontinwu li rridu naħdmu flimkien biex noħolqu l-Ewropa Soċjali li nixtiequ: l-istituzzjonijiet tal-UE, l-Istati Membri u s-sħab soċjali - kull wieħed minna skont il-kompetenzi tiegħu u bl-għodod li għandu. Il-ġimgħa d-dieħla, il-mexxejja tal-Ewropa se jiltaqgħu f'Sibiu biex jiddiskutu l-ġejjieni tal-Ewropa. Ċert li l-Ewropa Soċjali se tibqa' prijorità ewlenija fil-ġejjieni sabiex kulħadd ikun jista' jkompli jibni fuq dak li diġà ksibna s'issa għall-benefiċċju ta' kulħadd.” Għal aktar informazzjoni Is-sit web dwar il-Pilastru Ewropew tad-Drittijiet Soċjali Skeda informattiva dwar il-prijoritajiet soċjali taħt il-Kummissjoni Juncker Segwi lil Marianne Thyssen fuq Facebook u fuq Twitter Inkiteb biex tirċievi bl-email u bla ħlas il-bullettin tal-Kummissjoni Ewropea dwar l-impjiegi, l-affarijiet soċjali u l-inklużjoni *Aġġornat fit-2 ta' Mejju 2019 fil-11:50